Raikkönen szerint a stratégia dönt Kanadában — F1VILÁG.HU
Raikkönen szerint a stratégia dönt Kanadában
Kimi Raikkönen úgy gondolja, hogy a biztonsági autós periódusok alatti taktika döntő fontosságú lesz majd a hétvégén megrendezésre kerülő Kanadai Nagydíjon, ahol igen nagy esélye van egy esetleges balesetnek.
A Ferrari finn pilótája, aki a Monte-Carlói Nagydíjon elvesztette vezető pozícióját a bajnokságban, miután csak a kilencedik helyen futott célba, úgy gondolja, hogy az kerül ki győztesként a hétvégi futamon, aki a legszerencsésebb lesz a boxtaktikát illetően az esetleges a biztonsági autós periódusok alatt.
“Nem is emlékszem olyan Kanadai Nagydíjra, melyet nem szakított volna meg biztonsági autós periódus, és azt gondolom, hogy ez a hétvégén sem lesz másképp” – mondta Raikkönen. “Ha ez valóban így lesz, akkor nagyon óvatosnak kell lennünk a taktikát illetően, mert ezen áll vagy bukik minden.”
“A jelenlegi szabályok mellett, a szerencsének hatalmas szerepe van ilyen helyzetekben, és ha az égiek nem állnak melléd, esélyed sincs a győzelemre. Éppen ezért bízom benne, hogy ha pályára is küldik a biztonsági autót, akkor az éppen jó időben történik majd, és nem veszítünk azzal sok időt.”
Raikkönen hozzátette, még egy olyan versenyt nem engedhet meg magának, mint a monacói volt, ahol egyetlen pontot sem szerzett. A finn bajnok azonban nem aggódik, mert úgy érzi, minden rendben lesz a hétvégi megmérettetésen.
“Ez volt az első verseny az idei évben, melyen egyetlen pontot sem szereztem. Még egy ilyen versenyem nem lehet, mert hatalmas a bajnoki címért folytatott harc. Azonban optimistán várom a hétvégi futamot, mert úgy érzem, az idei autó sokkal eredményesebb lesz a tavalyinál Montrealban.”
“Az autó stabilitása a fékzónákban és a kerékvetőkön nagyon fontos. Az F2008-as modell pedig rengeteget fejlődött ezeken a területeken a tavalyi évhez képest. Azonban a pénteki első szabadedzésig várnunk kell, és csak azután tudjuk megmondani, mire számíthatunk a hétvége további részében.”